Temeljem članka 6. Zakona o zakupu i kupoprodaji poslovnoga prostora („Narodne novine“ broj 125/2011, 64/2015, 112/18. i 123/2024) i Odluke Ministarstva prostornoga uređenja, graditeljstva i državne imovine o uvjetima i postupku davanja u zakup poslovnoga prostora KLASA: 372-01/21-01/38; URBROJ: 531-09-1-2/1-23-34 od 1. lipnja 2023. godine, Ministarstvo vanjskih i europskih poslova (dalje u tekstu: zakupodavac) objavljuje

**JAVNI POZIV**

**ZA PODNOŠENJE PONUDA ZA ZAKUP POSLOVNOG PROSTORA**

Predmet javnog poziva je zakup poslovnog prostora na adresi Trg Nikole Šubića Zrinskog 7-8, Zagreb, površine 259,78 m2 (podrum).

**DJELATNOST:** Ugostiteljska djelatnost – usluge menze i druge usluge restorana sa samoposluživanjem zatvorenog tipa. Namjena prostora je pripremanje i usluživanje jela, pića i napitaka na način i u opsegu potrebnom za zadovoljenje potreba korisnika sukladno uvjetima natječaja.

Poslovni prostor sastoji se od blagovaonskog dijela, kuhinje, skladišnog prostora, opreme i dijela sitnog inventara za pripremanje i usluživanje hrane, pića i napitaka te sanitarnog prostora za osoblje restorana. Prostor je slobodan od osoba i u posjedu je zakupodavca.

Pravo na podnošenje ponuda imaju pravne i fizičke osobe koje ispunjavaju propisane uvjete natječaja, registrirane su za i obavljaju ugostiteljsku djelatnost pripremanja i usluživanja jela, pića i napitaka, sukladno općim i posebnim uvjetima natječaja.

**POČETNA MJESEČNA ZAKUPNINA (EUR): 1.320,00** (bez PDV-a)

**JAMČEVINA (EUR):** Ponuditelji koji sudjeluju u javnom pozivu moraju položiti jamčevinu u trostrukom iznosu početnog iznosa mjesečne zakupnine.

**ROK ZA PODNOŠENJE PONUDA:** **27. prosinca 2024. godine do 11:00 sati**, na adresu: Ministarstvo vanjskih i europskih poslova, Trg Nikole Šubića Zrinskog 7-8, 10000 Zagreb. **Javno otvaranje** ponuda održat će se u Ministarstvu vanjskih i europskih poslova 27. prosinca 2024. godine u 11:15 sati (ulaz Đorđićeva 4).

**INFORMACIJE O NATJEČAJU:** Radnim danom **do 20. prosinca 2024. godine** na broj telefona 099/251 7006, e-mail upravljanje.imovinom@mvep.hr. Upiti se dostavljaju u pisanom obliku. Upiti i odgovori na upite o natječaju bit će objavljeni na mrežnim stranicama zakupodavca [www.mvep.hr](http://www.mvep.hr) (natječaji). **Pregled prostora** moguće je obaviti radnim danom **do 20. prosinca 2024. godine od 10:00 do 15:00 sati**, uz prethodnu najavu na broj telefona 099/251-7006.

1. **Odluka o izboru najpovoljnije ponude**

Odluku o izboru najpovoljnije ponude donosi zakupodavac.

Uz ispunjenje općih i posebnih uvjeta natječaja, najpovoljnija ponuda je ponuda koja sadrži i najviši ponuđeni iznos mjesečne zakupnine.

1. **Ugovor o zakupu poslovnog prostora**

Ugovor o zakupu poslovnog prostora sklapa se na određeno vrijeme od **10 (deset) godina**, a smatra se sklopljenim i proizvodi pravne učinke danom njegove solemnizacije (potvrde) od strane javnog bilježnika. Ugovor o zakupu sklopit će se prije stupanja zakupnika u posjed poslovnog prostora.

Ugovorom o zakupu odredit će se otkaz ugovora na način da zakupodavac može otkazati ugovor, između ostaloga, ako:

* Zakupnik i poslije pisane opomene zakupodavca ne plati u cijelosti dospjelo dugovanje u iznosu koji odgovara ili je veći od iznosa 2 (dvije) zakupnine, bez obzira je li riječ o dospjelim zakupninama ili dospjelim naknadama za troškove koji proizlaze iz korištenja poslovnoga prostora,
* Zakupnik u roku od 3 (tri) mjeseca od solemnizacije ugovora o zakupu ne stavi poslovni prostor u funkciju za ugovorenu djelatnost,
* Zakupnik ne obavlja ugostiteljsku djelatnost u skladu s posebnim uvjetima za podnošenje ponuda.

Ugovorom o zakupu odredit će se dostava pismena zakupniku na način da će se valjanom smatrati i dostava putem elektroničke pošte na adresu zakupnika dostavljenu u ponudi. Ukoliko pismena sadrže rok, isti počinje teći danom dostave elektroničke pošte.

Prije sklapanja ugovora o zakupu poslovnog prostora, za zakupnika, djelatnike zakupnika i druge osobe koje će koristiti poslovni prostor radi obavljanja ugovorene djelatnosti, provest će se postupak utvrđivanja postojanja sigurnosnih zapreka. Osobama za koje se utvrdi postojanje sigurnosnih zapreka neće biti omogućen pristup poslovnom prostoru. Zakupnik je upoznat s činjenicom da je zgrada poslovnog prostora štićeni objekt te se smatra da je predajom ponude suglasan s provedbom mjera fizičke i tehničke zaštite, a koje mogu obuhvaćati identifikaciju i sigurnosni pregled zaposlenika i gostiju, kao i prostora.

Odabrani ponuditelj dužan je pristupiti sklapanju ugovora o zakupu poslovnog prostora na poziv i u rokovima koje je odredio zakupodavac, a u protivnom će se smatrati da je odustao od ponude.

1. **Primopredaja poslovnog prostora**

Poslovni prostor daju se u zakup u viđenom stanju. Potpisom ugovora o zakupu poslovnoga prostora i primopredajnog zapisnika s popisom opreme i inventara, zakupnik potvrđuje da je poslovni prostor, opremu i inventar preuzeo u viđenom stanju.

Zakupnik je dužan u najkraćem roku nakon preuzimanja poslovnog prostora, a **ne dužem od 45 dana** od dana sklapanja ugovora o zakupu, **započeti obavljati djelatnost u prostoru**.

Zakupnik ne smije bez izričite pisane suglasnosti zakupodavca činiti preinake poslovnoga prostora, a posebno ne one kojima bi se mijenjali konstrukcija, raspored, površina, namjena ili vanjski izgled poslovnoga prostora. Neovisno od pristanka zakupodavca, zakupnik se odriče prava potraživati naknadu od zakupodavca za uložena sredstva u poslovni prostor s bilo koje osnove (naknade štete, stjecanja bez osnove, smanjenja zakupnine i drugo). Ako zakupnik bez suglasnosti zakupodavca, odnosno unatoč njegovu protivljenju, izvrši preinake ili nastavi s izvođenjem radova, zakupodavac ima pravo raskinuti ugovor o zakupu. Zakupnik preuzima obvezu naknade eventualne štete uzrokovane zakupodavcu ili trećim osobama uslijed obavljanja popravaka, preinaka ili izvođenja radova.

Oprema, namještaj i inventar koji se nalaze u poslovnom prostoru u vlasništvu su zakupodavca. Zakupnik je dužan održavati predmetnu opremu, namještaj i inventar. S preuzetim namještajem i opremom zakupnik je dužan postupati s pažnjom dobrog gospodara. Ako zakupnik želi obnoviti predmetnu opremu, namještaj ili inventar ili mu nešto od iste nije potrebno, o tome će obavijestiti zakupodavca i dogovoriti postupanje.

1. **Zakupnina**

Zakupnik je dužan plaćati mjesečnu zakupninu sukladno ugovoru o zakupu poslovnog prostora, najkasnije do 10-og u mjesecu za tekući mjesec zakupa.

Radi obavljanja radova potrebnih za stavljanje poslovnoga prostora u funkciju za obavljanje ugovorne djelatnosti, zakupnik je prvi mjesec od solemnizacije ugovora o zakupu poslovnog prostora oslobođen plaćanja ugovorene zakupnine.

Osim zakupnine, zakupnik je dužan plaćati **troškove tekućeg održavanja poslovnog prostora** (redovno održavanje i čišćenje prostora i instalirane opreme, manji popravci instalirane opreme, uređaja i unutarnjih instalacija, čišćenje i održavanje odvoda, redovita dezinsekcija i deratizacija, izmjena žarulja, soboslikarski radovi, popravci svih oštećenja koja su prouzročena krivnjom zakupnika ili obavljanjem djelatnosti, kao i drugi troškovi manjih preinaka kojima se ne mijenja konstrukcija, raspored, namjena ili izgled poslovnoga prostora).

Zakupnik je dužan plaćati **troškove korištenja poslovnog prostora** (električna energija, voda, grijanje, hlađenje, komunalna naknada, naknada za uređenje voda i sl.) u omjeru površine predmetnog poslovnog prostora prema površini cijele zgrade, što iznosi 1,86%. Troškove nastale potrošnjom plina (zasebno brojilo), Interneta i drugih priključaka te troškove odvoza smeća, zakupnik će podmirivati u cijelosti neposredno i samostalno, prema računima davatelja usluga.

Ugovorom o zakupu odredit će se obveza zakupnika da je za cijelo vrijeme trajanja zakupa obvezan ugovoriti s osiguravateljem **policu osiguranja** kojom će osigurati predmet zakupa od požara, poplave i drugih uobičajenih rizika, koja mora biti vinkulirana u korist zakupodavca te ugovoriti i policu osiguranja u korist zakupodavca kojom će biti pokrivena izvanugovorna odgovornost za štetu koju bi u okviru obavljanja djelatnosti u predmetu zakupa zakupnik prouzročio trećim osobama, uključujući i zaposlenicima. Osiguranjem će biti pokrivena sva imovinska i neimovinska šteta koja nastane smrću, tjelesnom povredom ili oštećenjem zdravlja trećih osoba ili oštećenjem njihovih stvari. Ugovorom o zakupu zakupnik se obvezuje najkasnije u roku od 60 (šezdeset) dana od dana sklapanja ugovora o zakupu dostaviti zakupodavcu dokaz o sklopljenom ugovoru s osiguravateljem.

1. **Zabrana davanja u podzakup**

Zakupniku nije dopušteno poslovni prostor dati u podzakup. Ako poslovni prostor bude dan u podzakup ili ako zakupnik sklopi pravni posao s trećom osobom kojim se utječe na korištenje poslovnoga prostora, ugovor o zakupu raskida se po sili zakona. Ako zakupnik postupi suprotno odredbama o zabrani podzakupa, obvezuje se platiti ugovornu kaznu u iznosu 6 (šest) mjesečnih zakupnina.

1. **Ovršnost isprave**

Ugovor o zakupu poslovnoga prostora sklapa se kao ovršna isprava sukladno Zakonu o javnom bilježništvu (Narodne novine, br. 78/1993, 29/1994, 162/1998, 16/2007, 75/2009, 120/2016 i 57/2022.). Troškove solemnizacije Ugovora snosi zakupnik.

**OPĆI UVJETI ZA PODNOŠENJE PONUDA**

7. Ponuda za zakup poslovnoga prostora sa svom potrebnom dokumentacijom podnosi se u zatvorenoj omotnici, u pisanom obliku, na propisanom obrascu, u navedenom roku, neposredno u pisarnicu ili preporučenom pošiljkom, s upisanom adresom zakupodavca na omotnici **MINISTARSTVO VANJSKIH I EUROPSKIH POSLOVA, Trg Nikole Šubića Zrinskog 7-8, 10000 Zagreb** te s naznakom **„Ponuda za sudjelovanje u javnom pozivu za zakup poslovnog prostora (restoran) – NE OTVARATI“.**

8. **Rok za podnošenje ponuda je 27. prosinca 2024. godine do 11:00 sati**. Ponude **zaprimljene u pisarnicu zakupodavca nakon isteka roka za podnošenje ponuda**, smatrat će se zakašnjelim ponudama i neće se uzimati u razmatranje te će se neotvorene vratiti ponuditelju.

9. Ponude se javno otvaraju u prostorijama **Ministarstva vanjskih i europskih poslova, Trg Nikole Šubića Zrinskog 7-8, Zagreb, dana 27. prosinca 2024. godine u 11:15 sati**. (ulaz Đorđićeva 4).

10. Ponuda s cjelokupnom dokumentacijom mora biti uvezana i numerirana na način da je označen broj svake stranice, zaključno sa zadnjim brojem stranice, uključujući sve potrebne priloge (npr.: 1/3, 2/3, 3/3).

11.Ponuda se podnosi na hrvatskom jeziku na propisanom obrascu u izvorniku, sa svim traženim dokazima, izjavama i potrebnim prilozima, potpisano i ovjereno. Obrazac ponude nalazi se i moguće ga je preuzeti na internetskim stranicama zakupodavca ([www.mvep.hr](http://www.mvep.hr/) - natječaji). Na obrascu i dokumentaciji nije dopušteno raditi korekcije podataka (precrtavati ili korigirati podatke). Priloženu dokumentaciju moguće je dostaviti u preslici, međutim, prije sklapanja ugovora o zakupu odabrani ponuditelj dužan je na zahtjev dostaviti zakupodavcu na uvid izvornike predane dokumentacije. Ponuda i priložena dokumentacija trajno se zadržavaju i ne vraćaju se ponuditeljima.

12. Ponuditelji će biti obaviješteni o rezultatima natječaja u roku od 30 (trideset) dana od dana isteka roka za dostavu ponuda, putem javnih internetskih stranica zakupodavca.

**Jamčevina**

13. Ponuditelji koji sudjeluju u natječaju moraju položiti jamčevinu u trostrukom iznosu početnog iznosa mjesečne zakupnine (bez obračunatog PDV-a) s računa/imena ponuditelja. Iznos jamčevine uplaćuje se u korist **Državnog proračuna – Ministarstva vanjskih i europskih poslova**, na **IBAN:** **HR12 1001005-1863000160, Model: HR64, Poziv na broj primatelja** (odobrenja):**9725-721-OIB (uplatitelja), Opis plaćanja:  Svrha uplate – jamčevina.**

14. Ponuditelju čija ponuda je izabrana kao najpovoljnija uplaćena jamčevina se ne vraća. Jamčevina će se uračunati u beskamatni polog za plaćanje zakupnine i drugih troškova, sukladno ugovoru o zakupu poslovnog prostora. Ponuditelj čija ponuda je izabrana kao najpovoljnija dužan je u roku od 8 (osam) dana od poziva na sklapanje ugovora o zakupu poslovnog prostora, uplatiti razliku iznosa beskamatnog pologa do visine tri mjesečne zakupnine, koji ostaje zakupodavcu do isteka ugovora o zakupu, kao sredstvo osiguranja ispunjenja ugovornih obveza.

Prije sklapanja ugovora o zakupu, zakupnik je dužan u roku od 8 (osam) dana od poziva na sklapanje ugovora o zakupu poslovnog prostora, dostaviti bjanko zadužnicu u visini godišnje zakupnine, ovjerenu od javnog bilježnika, kao sredstvo osiguranja ugovorenih obveza.

15. Ostalim ponuditeljima čija ponuda nije izabrana kao najpovoljnija, uplaćena jamčevina vraća se u roku od 30 (trideset) dana od dana javnog otvaranja ponuda.

16. Na ponuđeni iznos mjesečne zakupnine obračunava se PDV temeljem Zakona o porezu na dodanu vrijednost (Narodne novine, br. 73/2013, 99/2013, 14820/13, 153/2013, 143/2014, 115/2016, 106/2018, 121/2019, 138/2020, 39/2022, 113/2022, 33/2023, 114/2023 i 35/2024.).

17. Dostava pismena ponuditeljima smatrat će se valjanom putem pošte ili elektroničke pošte na adresu koja je naznačena u ponudi. Ukoliko pismena sadrže rok isti počinje teći danom dostave elektroničke pošte.

18. **Ponuda za sudjelovanje u Javnom pozivu mora sadržavati:**

* Obrazac ponude ispunjen, potpisan i ovjeren od strane odgovorne osobe, s ponuđenim iznosom mjesečne zakupnine, koji ne smije biti niži od početnog iznosa navedenog u Javnom pozivu (Prilog 1).

Uz obrazac ponude, ponuditelj je dužan dostaviti sljedeću dokumentaciju:

* Izjavu o obavljanju ugostiteljske djelatnosti i zdravstvenoj ispravnosti, ispunjenu, potpisanu i ovjerenu od strane odgovorne osobe (Prilog 2),
* Izjavu o dostatnim kapacitetima, ispunjenu, potpisanu i ovjerenu od strane odgovorne osobe (Prilog 3),
* Izjavu da nema dospjelo dugovanje s osnove korištenja nekretnina u vlasništvu Republike Hrvatske, ispunjenu, potpisanu i ovjerenu od strane odgovorne osobe (Prilog 4),
* Izvornik, presliku ili elektronički zapis izvatka ili rješenja iz odgovarajućeg registra ne starijeg od 3 mjeseca od dana objave Javnog poziva, iz kojeg je vidljivo da je ponuditelj registriran za obavljanje i ovlašten obavljati ugostiteljsku djelatnost koja je propisana Javnim pozivom,
* Potvrdu izdanu od Ministarstva financija - Porezne uprave  o stanju poreznog duga ponuditelja, ne stariju od 30 dana od dana objave Javnog poziva, u izvorniku, preslici ili elektroničkom zapisu, iz koje je vidljivo da nema poreznog duga,
* Dokaz o izvršenoj uplati jamčevine, koja mora biti uplaćena isključivo s računa ponuditelja,
* Potvrdu o nekažnjavanju za odgovornu osobu ponuditelja,
* Presliku osobne iskaznice (za ponuditelje fizičke osobe uključujući fizičke osobe koje imaju registrirani obrt ili obavljaju samostalnu profesionalnu djelatnost),
* Potvrdu Ministarstva obrane Republike Hrvatske, odnosno Ministarstva branitelja Republike Hrvatske ili Ministarstva unutarnjih poslova Republike Hrvatske (izvornik ili preslika), ne stariju od 3 mjeseca na dan otvaranja ponuda, kojom dokazuje pravo prednosti iz Javnog poziva te status branitelja,
* Ukoliko se poziva na pravo prednosti za članove uže i šire obitelji smrtno stradalog hrvatskog branitelja iz Domovinskog rata i članovima uže i šire obitelji nestalog hrvatskog branitelja iz Domovinskog rata ili za djecu hrvatskih branitelja iz Domovinskog rata, pored potvrde iz prethodne alineje potrebno je dostaviti dokaz o srodstvu (rodni list ili druga potvrda nadležnog tijela, u izvorniku ili preslici),
* Ukoliko se dokazuje pravo prednosti za braniteljske socijalno-radne zadruge za obavljanje registrirane djelatnosti koje su evidentirane u evidenciji braniteljskih socijalno-radnih zadruga koju nadležno ministarstvo ili koje su korisnice poticaja nadležnog ministarstva, potvrdu nadležnog ministarstva o statusu (u izvorniku ili preslici), ne stariju od 3 mjeseca na dan otvaranja ponuda,
* Izjavu da ne traje zakup drugog poslovnoga prostora, ovjerenu kod javnog bilježnika (za osobu koja se poziva na pravo prvenstva na sklapanje ugovora o zakupu poslovnoga prostora – članak 132. Zakona o hrvatskim braniteljima iz Domovinskog rata i članovima njihovih obitelji (Narodne novine, broj 121/17, 98/19, 84/21. i 156/23.),
* Dokaz o HACCP ili jednakovrijednom certifikatu sigurnosti hrane,
* Prijedlog jelovnika za 20 (dvadeset) radnih dana.

19. **Najpovoljnija ponuda**

Najpovoljnijom ponudom smatrat će se ponuda koja uz ispunjenje općih i posebnih uvjeta natječaja, s priloženom traženom dokumentacijom, sadrži i najviši iznos cijene mjesečne zakupnine.

20. **Red prvenstva i odustanak od ponude**

Ponuditelj može podnijeti samo jednu ponudu te će se, u slučaju kada isti ponuditelj dostavi više ponuda, valjanom smatrati ponuda s najvećim iznosom ponuđene zakupnine.

21. Ako je ponudu dostavio ponuditelj koji se poziva na pravo prvenstva na sklapanje ugovora o zakupu poslovnoga prostora koje imaju osobe iz Zakona o hrvatskim braniteljima iz Domovinskog rata i članovima njihovih obitelji (Narodne novine, broj 121/2017, 98/2019, 84/2021. i 156/2023.), a koji ispunjava uvjete iz natječaja, uputit će mu se poziv elektroničkom poštom na adresu navedenu u ponudi, da se **u roku od 3 (tri) dana** izjasni o prihvaćanju najviše ponuđenog iznosa zakupnine za poslovni prostor. Ukoliko se ponuditelj u ostavljenom roku ne izjasni o prihvaćanju najviše ponuđenog iznosa zakupnine, smatrat će se da isti ne prihvaća uvjete iz najpovoljnije ponude. Pravo prvenstva na sklapanje ugovora o zakupu nema pravna osoba čiji je osnivač ili suosnivač fizička osoba koja ima pravo prvenstva sukladno odredbama navedenog Zakona, odnosno pravo prvenstva na sklapanje ugovora o zakupu poslovnoga prostora imaju samo fizičke osobe koje ispunjavaju propisane uvjete i obavljaju obrtničku ili samostalnu profesionalnu djelatnost.

22. Ako najpovoljniji ponuditelj odustane od svoje valjane ponude ili se smatra da je odustao od ponude, neće se pozvati sljedećeg najpovoljnijeg ponuditelja ili bilo kojeg od sljedećih ponuditelja, ako je osnivač i/ili zakonski zastupnik (ovlaštena osoba za zastupanje pravne osobe) sljedećeg najpovoljnijeg ponuditelja ujedno i osnivač i/ili zakonski zastupnik (ovlaštena osoba za zastupanje pravne osobe) ponuditelja koji je prethodno odustao od ponude, odnosno ponuda takvog sljedećeg najpovoljnijeg ponuditelja neće se razmatrati.

23. Ukoliko pristignu dvije ponude s istim iznosom zakupnine, koji je ujedno i najviši ponuđeni iznos zakupnine, ponuditelji će elektroničkom poštom na adresu navedenu u ponudi biti pozvani da u roku od 3 (tri) dana od primitka poziva dostave nove ponude.

24. Ukoliko najpovoljniji ponuditelj izrijekom odustane od ponude, odnosno, od sklapanja ugovora o zakupu poslovnog prostora ili u propisanom roku ne uplati razliku na ime beskamatnog pologa, čime se smatra da je odustao od ponude, jamčevina mu se ne vraća. Sklapanje ugovora ponudit će se prvom sljedećem ponuditelju koji je ponudio najvišu ponudu.

25. **Neće se razmatrati ponude:**

* Pristigle nakon isteka roka za podnošenje ponuda naznačenog u javnom pozivu, ponude koje ne ispunjavanju opće i posebne uvjete natječaja, nepotpune ponude (koje ne sadrže dokumente, podatke i priloge sukladno traženoj dokumentaciji), uvjetne ponude te ponude na kojima su vidljive korekcije podataka,
* Ponuditelja koji su dužnici po osnovi javnih davanja o kojima službenu evidenciju vodi Ministarstvo financija – Porezna uprava, osim ako je sukladno posebnim propisima odobrena odgoda plaćanja navedenih obveza, pod uvjetom da se pridržavaju rokova plaćanja,
* Ponuditelja nad kojima je pokrenut postupak predstečaja (a nije doneseno rješenje kojim se potvrđuje predstečajni sporazum), stečaja ili likvidacije u trenutku donošenja odluke o odabiru najpovoljnijeg ponuditelja,
* Ponuditelja koji su dužnici s osnove korištenja nekretnina u vlasništvu Republike Hrvatske,
* Pravnih osoba čiji je osnivač i/ili zakonski zastupnik (ovlaštena osoba za zastupanje pravne osobe) ujedno i osnivač i/ili zakonski zastupnik (ovlaštena osoba za zastupanje pravne osobe) zakupnika, odnosno korisnika koji ima dospjelo dugovanje s osnove korištenja nekretnina u vlasništvu Republike Hrvatske.

26.Zakupodavac do sklapanja ugovora o zakupu poslovnog prostora zadržava pravo poništenja i izmjene Javnog poziva bez obrazloženja, u cijelosti ili djelomično u svakoj njegovoj fazi, kao i neprihvaćanja niti jedne pristigle ponude za zakup. U tom slučaju, svi ponuditelji bit će o tome obaviješteni putem elektronske pošte navedene u ponudi.

27. O rezultatima javnog natječaja ponuditelji će biti obaviješteni putem javnih internetskih stranica zakupodavca u roku od 30 (trideset) dana od dana isteka roka za dostavu ponuda, s tim da će se najpovoljnijem ponuditelju obavijest dostaviti i putem elektroničke pošte na adresu navedenu u ponudi.

28. Podnošenjem ponude na ovaj Javni poziv smatra se da je ponuditelj prihvatio sve uvjete poziva i obveze koje za njega proizlaze iz poziva i ugovora o zakupu ukoliko bude izabran kao najpovoljniji ponuditelj.

29.  Podnošenjem ponude na ovaj Javni poziv smatra se da su ponuditelji dali privolu za prikupljanje, korištenje i daljnju obradu njihovih osobnih podataka u svrhu provedbe postupka Javnog poziva, sukladno propisima o zaštiti osobnih podataka te za objavu istih sukladno Zakonu o pravu na pristup informacijama („Narodne novine“, broj 25/2013, 85/2015 i 69/2022.). Ponuditelji dalju suglasnost zakupodavcu da osobne podatke naznačene u ponudi koristi u svrhu kontaktiranja, da objavljuje na svojoj stranici u svrhu informiranja podnositelja ponude te u svrhu upoznavanja javnosti i drugih ponuditelja o donesenim odlukama.

30. Na odluku o izboru najpovoljnije ponude može se, radi njezina preispitivanja, uložiti prigovor zakupodavcu, u roku od 8 (osam) dana od dana objave rezultata javnog natječaja. U povodu preispitivanja odluke o izboru najpovoljnije ponude zakupodavac može odgovorom na prigovor odluku izmijeniti, potvrditi ili izjavljeni prigovor odbiti kao neosnovan. Odgovor na prigovor je konačan.

**POSEBNI UVJETI ZA PODNOŠENJE PONUDA**

31. **Uvjeti prijave na natječaj i za obavljanje ugostiteljske djelatnosti**

* Pravo na podnošenje ponuda imaju pravne i fizičke osobe koje ispunjavaju propisane uvjete, registrirane su za i obavljaju ugostiteljsku djelatnost pripremanja i usluživanja jela, pića i napitaka, u trajanju od **najmanje 3 (tri) godine**.
* Ponuditelj mora zadovoljavati propise o ugostiteljskim djelatnostima (higijenski minimum i zdravstveni list).
* Ponuditelj je dužan osigurati radnu odjeću te brinuti o potrebnom zdravstvenom pregledu radnika uključenih u pripremu i posluživanje ugostiteljskih usluga u restoranu.
* Ponuditelj mora posjedovati certifikat HACCP ili jednakovrijedan, kojim dokazuje da ima implementiran sustav za kvalitetu i sigurnost hrane.
* Ponuditelj jamči zdravstvenu ispravnost namirnica za pripremu hrane, uslužene hrane, poslovnog prostora i osoba uključenih u postupak pripreme i usluživanja hrane, pića i napitaka te snosi isključivu odgovornost s te osnove prema zakupodavcu, njegovim djelatnicima i prema trećim osobama.
* Ponuditelj mora raspolagati kapacitetima potrebnim za pripremu i usluživanje najmanje **200 toplih obroka dnevno** te se obvezuje posluživati svježe pripremljene obroke u količinama prema utvrđenim normativima.
1. **Cijena ugostiteljskih usluga**

Cijene ugostiteljskih usluga moraju biti primjerene svakodnevnoj prehrani korisnika usluga menze i restorana sa samoposluživanjem.

Cijena jednog toplog mesnog glavnog jela (obroka) **ne smije prelaziti 6,50 Eura**, a ribljeg glavnog jela (obroka) **8,00 Eura**. Ostale stavke uključene u glavno jelo (prilog, kruh) ne smiju se zasebno naplaćivati.

Jela tzv. posebne ili dnevne ponude mogu prelaziti navede cijene.

1. **Ponuda ugostiteljskih usluga**

Dnevna ponuda ugostiteljskih usluga mora sadržavati najmanje 3 (tri) različita topla glavna jela, od kojih je jedan prilagođen vegetarijanskoj prehrani, za svaki radni dan u mjesecu.

Dnevna ponuda ugostiteljskih usluga mora sadržavati pojedinačno izražena jela, kao juhe, variva, glavna jela s prilogom, salate kao obrok i kao prilog, slastice i drugo. Dnevna ponuda mora sadržavati izbor obroka prilagođen vegetarijanskoj prehrani.

Ponuda može sadržavati i jela tzv. posebne ili dnevne ponude.

Preporučljivo je da dnevni jelovnici uključuju obroke zdrave prehrane i bezglutenske obroke.

34. **Radno vrijeme restorana**

Zakupnik mora pružati ugostiteljske usluge radnim danima (ponedjeljak-petak) najmanje u vremenu od **11:00 do 14:00 sati**. Ukoliko ponuditelj želi pružati uslugu doručka, ugovorom o zakupu može se odrediti raniji vremenski okvir za pripremu i usluživanje doručka.

35. **Način naručivanja dnevne ponude i cjenik**

Tjedni jelovnikzakupnik šalje najkasnije petkom na internu poveznicu mrežnih stranica zakupodavca. Prilikom slanja jelovnika zakupnik može napomenuti ukoliko je za neki od obroka potrebna predbilježba. Zakupnik je dužan osigurati dovoljan broj jela iz jelovnika bez posebne predbilježbe.

Zakupnik je dužan u prostoru restorana na vidljivom mjestu istaknuti cjenik svih pojedinačnih stavki iz ponude restorana (cijene izražene sa PDV-om).

Ukoliko zakupnik za vrijeme trajanja ugovora o zakupu ima potrebu za pripremom i posluživanjem obroka po narudžbi za potrebe reprezentacije, a ukoliko zakupnik bude zainteresiran za davanje takve usluge, provest će se postupak nabave za pružanje usluge reprezentacije sukladno Zakonu o javnoj nabavi („Narodne novine“, broj 120/2016 i 114/2022.).